AITลุยอินโดจีนรับอาเซียน
ตั้งสนง.กัมพูชาลาวพม่าASซื้อกิจการเกมมาเลเซีย
21 ก.พ. 2555

ตั้งสนง.กัมพูชาลาวพม่าASซื้อกิจการเกมมาเลเซีย
AIT ลุยตั้งสำนักงานที่กัมพูชา ลาว พม่า พร้อมก้าวสู่ตลาด AEC ด้าน AS ซื้อกิจการมาเลย์
นายศิริพงษ์ อุ่นทรพันธุ์ ประธานกรรมการบริหารและกรรมการผู้จัดการใหญ่ บริษัท แอ็ดวานซ์ อินฟอร์เมชั่น เทคโนโลยี หรือ AIT เปิดเผยว่า ปี 2555 นี้ บริษัทได้เตรียมแผนขยายตลาดไปยังต่างประเทศ เพื่อรองรับการเข้าสู่ประชาคมเศรษฐกิจอาเซียน หรือ AEC ในปี 2558 โดยประเทศเป้าหมายในปีนี้คือ กัมพูชา พม่า ลาว ซึ่งมีความจำเป็นและมีศักยภาพในการลงทุนด้านเครือข่ายเทคโนโลยีสารสนเทศและการสื่อสาร 
ล่าสุด บริษัทได้เตรียมเข้าไปตั้งสำนักงานตัวแทนที่ประเทศกัมพูชาภายในกลางปีนี้ เพื่อสร้างโอกาสทางการตลาด 
“ประเทศพม่าก็เป็นอีกประเทศหนึ่งที่น่าสนใจ เพราะเริ่มเปิดประเทศ ซึ่ง AIT จะไม่ละทิ้งโอกาสนี้” สำหรับมูลค่างานที่รอรับรู้รายได้ ณ สิ้นเดือน ธ.ค. 2554 มีประมาณ 3,088 ล้านบาท ที่จะทยอยรับรู้รายได้ในปี 2555 เป็นส่วนใหญ่ จึงได้ตั้งเป้าหมายรายได้ในปี 2555 ที่อัตราการเติบโตเพิ่มขึ้น 10% หรือประมาณ 5,300 ล้านบาท โดยมีแผนรุกขยายธุรกิจวางระบบเทคโนโลยีสารสนเทศและการสื่อสารทั้งภายในประเทศและต่างประเทศเพิ่มขึ้น 
ที่ประชุมคณะกรรมการบริษัทมีมติจ่ายเงินปันผลครึ่งปีหลังของปี 2554 ในอัตราหุ้นละ 3.5 บาท หลังจากบริษัทได้จ่ายเงินปันผลระหว่างกาล สำหรับผลการดำเนินงานครึ่งปีแรกไปแล้วในอัตราหุ้นละ 1.5 บาท
นายปราโมทย์ สุดจิตพร ประธานเจ้าหน้าที่บริหาร บริษัท เอเชียซอฟท์ คอร์ปอเรชั่น หรือ AS เปิดเผยข้อมูลการเข้าซื้อกิจการ CIB Development Sdn. Bhd. (CIB) ซึ่งเป็นผู้ให้บริการเกมออนไลน์อันดับหนึ่งในมาเลเซียด้วยส่วนแบ่งทางการตลาด 26% ว่า เมื่อวันที่ 15 ก.พ. 2555 ได้เซ็นสัญญาการเข้าซื้อ CIB ในสัดส่วน 61.68% ของทุนจดทะเบียนและชำระแล้วทั้งหมด โดยใช้เงินทุนส่วนหนึ่งจากการเสนอขายหุ้นใหม่แก่ประชาชนทั่วไปเป็นครั้งแรก (IPO) ในปี 2551 และบางส่วนจากเงินทุนหมุนเวียน CIB เป็นผู้ให้บริการเกมออนไลน์อันดับหนึ่งในมาเลเซีย โดยมีจุดแข็งคือคอนเทนต์เกมจีน ในขณะที่ AS Online Sdn. Bhd. (ASM) ซึ่งเป็นบริษัทย่อยอีกแห่งหนึ่งของบริษัทในมาเลเซียมีจุดแข็งเป็นคอนเทนต์อื่นๆ ที่ไม่ใช่คอนเทนต์จีน การเข้าลงทุนใน CIB จะทำให้บริษัทมีส่วนแบ่งทางการตลาดเพิ่มขึ้นจากเดิม 17% อันดับที่สามมาเป็นอันดับที่หนึ่ง ด้วยส่วนแบ่งทางการตลาด 43% แผนกลยุทธ์การดำเนินธุรกิจปี 2555 ยังคงนโยบายเชิงรุก โดยตั้งเป้าการเติบโตของยอดขายไม่ต่ำกว่า 20%